ส่วนที่ 1

ข้อมูลสรุป (Executive Summary)

ข้อมูลสรุป (Executive Summary)

ตามที่ ที่ประชุมวิสามัญผู้ถือหุ้นของบริษัทฯ ครั้งที่ 1 ประจำปี 2544 เมื่อวันที่ 27 พฤศจิกายน 2544
ได้มีมติให้บริษัทฯ เพิ่มทุนจดทะเบียนจากเดิม 600 ล้านบาท อีก 400 ล้านบาท โดยออกหุ้นสามัญอีก
40 ล้านหุ้น มูลค่าหุ้นละ 10 บาท โดยจำหน่ายในราคาหุ้นละ 8 บาท ซึ่งบริษัทฯ
ได้ดำเนินการและจดทะเบียนเพิ่มทุนจากเดิม 600 ล้านบาท เป็น 1,000 ล้านบาท เมื่อวันที่ 3
มกราคม 2545 เรียบร้อยแล้ว
และตลาดหลักทรัพย์แห่งประเทศไทยได้รับหุ้นสามัญเพิ่มทุนดังกล่าวเป็นหลักทรัพย์จดทะเบียน เมื่อวันที่
10 มกราคม 2545 ในการเพิ่มทุนดังกล่าว มีวัตถุประสงค์หลัก
เพื่อปรับโครงสร้างหนี้ให้เหมาะสมกับโครงสร้างเงินทุนของบริษัทฯ
นำไปใช้ในการปรับปรุงและตกแต่งอาคารสถานที่ของโรงพยาบาล
และจัดหาอุปกรณ์การแพทย์ใหม่มาใช้งานเพิ่มเติม

และในการประชุมผู้ถือหุ้นครั้งเดียวกันนี้ ที่ประชุมได้มีมติอนุมัติให้บริษัทฯ
สามารถออกหุ้นกู้ประเภทมีหลักประกัน และ/หรือ ไม่มีหลักประกัน ภายในวงเงิน 2,000 ล้านบาท
หรือในสกุลเงินอื่นในจำนวนที่เทียบเท่า มีอายุไม่เกิน 10 ปี นับจากวันที่ออกหุ้นกู้
โดยเสนอขายภายในประเทศ และ/หรือ ต่างประเทศ ให้แก่ประชาชนทั่วไป และ/หรือ
ผู้ลงทุนประเภทสถาบัน และ/หรือ ผู้ลงทุนโดยเฉพาะเจาะจง
ทั้งนี้ได้มอบหมายให้คณะกรรมการบริษัทฯ หรือบุคคลที่ได้รับมอบหมายจากคณะกรรมการบริษัทฯ
มีอำนาจกำหนดเงื่อนไขและรายละเอียดอื่นๆ
อันจำเป็นและสมควรที่เกี่ยวข้องกับการออกและเสนอขายหุ้นกู้
รวมทั้งสามารถออกและเสนอขายหุ้นกู้ทั้งหมดในคราวเดียว หรือหลายคราวก็ได้
ซึ่งคณะกรรมการบริษัทฯ ได้รับนโยบายดังกล่าวไปพิจารณาดำเนินการในโอกาสที่เหมาะสมต่อไป

บริษัทฯ ได้พัฒนาการให้บริการรูปแบบใหม่ (New Products) อย่างต่อเนื่อง
ซึ่งได้ขยายการดำเนินงานของศูนย์กุมารเวช (Child Center) ที่โรงพยาบาลสมิติเวช
ศรีนครินทร์ โดยเปิดศูนย์เด็กพิเศษ (Autistic Center) เมื่อวันที่ 20 เมษายน 2545
และเปิดศูนย์การเจริญเติบโต ต่อมไร้ท่อและเบาหวาน
ในเด็ก (Growth, Endocrine and Diabetes Center for Children)
ศูนย์คุมน้ำหนักเพื่อสุขภาพ (Health and Weight Control Center) และศูนย์ปัญหาการเรียน
(Learning Disordered Center) เมื่อวันที่ 2 พฤศจิกายน 2545
เพื่อสามารถให้บริการแก่ผู้ป่วยเด็กอย่างครบวงจร และเพื่อเป็นศูนย์ส่งเสริมสุขภาพและพัฒนา
เด็กแรกเกิดจนถึงเติบใหญ่อีกด้วย

นอกจากนี้ได้เปิดคลินิกทันตกรรม ที่โรงพยาบาลสมิติเวช สุขุมวิท เมื่อวันที่ 27 เมษายน 2545
เพื่อให้คำปรึกษาและการรักษาแก่ผู้ใช้บริการทั้งเด็กและผู้ใหญ่ โดยทันตแพทย์ผู้เชี่ยวชาญ
และอุปกรณ์ทันสมัย ต่อมาได้เปิดสถาบันโรคตับสมิติเวช เมื่อวันที่ 31 กรกฎาคม 2545
ที่โรงพยาบาลสมิติเวช
สุขุมวิท เพื่อให้คำปรึกษาและรักษาผู้ป่วยโรคตับทุกประเภท

สืบเนื่องจากที่โรงพยาบาลสมิติเวช ได้รับการคัดเลือกจากแพทยสภา
ให้เป็นสถาบันหลักเพื่อผลิตกิจกรรมการศึกษาต่อเนื่องของแพทย์ (Continuing Medical
Education) บริษัทฯ ได้ดำเนินการให้เป็นไปตามวัตถุประสงค์อย่างต่อเนื่อง
เพื่อเพิ่มพูนความรู้ความสามารถทั่วไปให้ครอบคลุมในวิชาการสาขาต่างๆ
โดยเฉพาะวิทยาการก้าวหน้าทางด้านการแพทย์ ซึ่งบริษัทฯ ได้จัดการประชุมวิชาการ 2 ครั้ง ได้แก่
การประชุมวิทยาการก้าวหน้าในกุมารเวชศาสตร์ ครั้งที่ 2 (Current Advance in
Pediatrics) เมื่อวันที่ 11-13 กันยายน 2545 และ การประชุมวิชาการประจำปีสมิติเวช 2545
(Samitivej Annual Scientific Meeting 2002) เมื่อวันที่ 20-22 พฤศจิกายน 2545
โดยได้รับความสนใจจากคณะแพทย์ และพยาบาล เข้าร่วมการประชุมจากทั่วประเทศเป็นจำนวนมาก
นอกจากนี้ได้จัดการสัมมนา และการบรรยายทางวิชาการในการป้องกันโรค
และดูแลสุขภาพให้แก่ประชาชนทั่วไปด้วย

บริษัทฯ ได้ปรับปรุงสถานที่ของโรงพยาบาลสมิติเวชทั้งสองแห่ง
เพื่ออำนวยความสะดวกให้แก่ผู้ใช้บริการอย่างต่อเนื่อง
โดยปรับปรุงแผนกผู้ป่วยนอกที่โรงพยาบาลสมิติเวช สุขุมวิท จนเกือบเสร็จสมบูรณ์ในปี 2545
พร้อมกับตกแต่งห้องพักผู้ป่วยในใหม่อีกด้วย สำหรับโรงพยาบาลสมิติเวช
ศรีนครินทร์ ได้ปรับปรุงพื้นที่แผนกผู้ป่วยนอก เพื่อรองรับการขยายบริการรูปแบบใหม่
และปรับปรุงห้องพักผู้ป่วยในเพิ่มเติมเช่นกัน

ในช่วงปลายปี บริษัทฯ ได้นำระบบงานคอมพิวเตอร์ใหม่มาใช้งาน
เพื่อรองรับปริมาณงานที่เพิ่มขึ้นเป็นลำดับ ได้แก่ ระบบงาน People Soft
สำหรับประมวลผลงานสนับสนุนด้าน Back Office และระบบงาน MedTrak
สำหรับประมวลผลงานด้านการบริการลูกค้า และการรักษาพยาบาล หรือ Front Office

สำหรับผลการดำเนินงานในรอบปี 2545 บริษัทฯ มีรายได้รวมเพิ่มขึ้นจากปี 2544 เท่ากับ 20.4%
มีต้นทุนและค่าใช้จ่ายในการดำเนินงานรวมเพิ่มขึ้น 16.3% ซึ่งเพิ่มขึ้นตามสัดส่วนของรายได้
และมีกำไรเบื้องต้น (EBITDA) เพิ่มขึ้นจากปีที่แล้ว 55%
เมื่อคำนวณรวมดอกเบี้ยและค่าเสื่อมราคาแล้ว บริษัทฯ มีผลขาดทุนสุทธิ 74 ล้านบาท
ซึ่งเมื่อเปรียบเทียบกับผลดำเนินงานตามปกติของปีที่แล้วก่อนการคำนวณรวมรายการพิเศษจากกำไรจากการปรับโครงสร้างหนี้
ผลขาดทุนของปี 2545 ลดลงจากปี 2544
เท่ากับ 81.44%